NETFLIXOVA DOKUMENTARNA SERIJA
Dupini su nekako čarobni.
Djeluju vrlo druželjubivo.
Ali ujedno i mistično.
Jasno je da su inteligentni.
I okretni.
No tek nam predstoji dublje ih upoznati.
Uranjanjem u njihov svijet,
tek sad otkrivamo koliko su doista sofisticirani.
Što se dublje zagledamo,
to su sličniji nama.
DUPINI
BAHAMI SJEVERNI ATLANTIK
TEMPERATURA VODE 26 °C
Rođen u okruženju u kojem ne može ni disati,
mladi atlantski pjegavi dupin
mora mnogo toga naučiti o preživljavanju u moru.
Dobro je da ima nekoga tko će ga podučiti.
Mamu.
I proširenu grupu obitelji i prijatelja.
Oni će ga naučiti
pronalaziti hranu…
i izbjegavati opasnosti.
No dupini su komplicirano društvo.
Najteži je izazov znati se uklopiti.
Ove tople i plitke vode dom su još jednoj vrsti.
Dobrim dupinima.
Ovo je naizgled savršeno mjesto za odgoj novorođenčeta.
Ali čak ni ovdje život nije lak.
Slijede ih.
Skupina mužjaka
koji traže partnericu.
Mogli bi napasti mladunče kako bi se dočepali mame.
Novi dupini pridružuju se potjeri.
Majka svim silama štiti svoje mladunče.
Naposljetku,
uspjela ih je otjerati.
Ali mladunče je nestalo.
Prepušten sebi nema mnogo izgleda.
Ujedinjen s mamom
i njezinim saveznicima.
Mladunče je dobilo mali uvid u stvarni svijet,
ali njegovo obrazovanje tek je započelo.
Dupini su sisavci koji udišu zrak, poput nas.
Njihovi su preci nekoć živjeli na kopnu,
ali su prije 50 milijuna godina
učinili nešto zapanjujuće.
Zamijenili su kopno za život u vodi.
Dok se jedna grana porodice
razvila u goleme kitove usane koji se hrane filtriranjem vode,
oni su se razvili u aerodinamične
i snalažljive grabežljivce.
Danas više od 40 vrsta dupina lovi oceanima diljem svijeta.
Od tropskih voda…
do polarnih mora.
Čak i u rijekama tisućama kilometara od mora.
Gdje god ima plijena,
ima dupina s lukavim metodama lova.
Orke su najveći članovi porodice.
Mogu narasti gotovo devet metara
i težiti sedam tona.
Svaka treba uhvatiti gotovo 50 kg hrane dnevno.
Što nije lako za polarne zime.
Osim ako znate gdje treba tražiti.
KVALØYA NORVEŠKO MORE
TEMPERATURA VODE 6 °C
Tijekom najhladnijih mjeseci,
njihov omiljeni plijen skriva se u zaklonjenim fjordovima.
Sleđ.
Milijarde njih.
Zna biti komplicirano uopće ih locirati.
Još ih je teže uloviti.
Predvođeno iskusnom ženkom,
obiteljsko jato približava se golemoj plovi sleđeva.
Dok se drže u formaciji,
teško ih je izdvojiti.
No orke imaju plan.
Pulsirajućim glasanjem
i bljeskanjem bijelim trbusima…
tjeraju sleđeve u pliće vode.
U panici, sleđevi tvore sve tješnje plove.
Sve dok orke napokon mogu napasti.
Udaranjem repnim perajama stvaraju snažne tlačne valove.
Nokaut za nokautom.
Tako ošamućenu ribu
orke sad mogu jesti opušteno.
Surađujući kao tim dupini potenciraju uspješnost lova.
A u otvorenom oceanu
djeluju u spektakularnim razmjerima.
Stampedo dugokljunih tropskih dupina.
Superjato s više od tisuću jedinki.
Toliko su učinkovita lovačka jedinica
da imaju pregršt slobodnog vremena.
FERNANDO DE NORONHA JUŽNI ATLANTIK
TEMPERATURA VODE 26 °C
Oko 300 km istočno od Brazila,
ovaj je arhipelag omiljeno odmorište
atlantskih tropskih dupina.
Zaputili su se prema plitkim uvalama.
Ovi koji su prvi pristigli sjajno su raspoloženi.
Ovo su olimpijski gimnastičari porodice dupina.
Mogu iskočiti tri metra iznad površine
i zavrtjeti se sedam puta.
Izgleda jako zabavno.
No smatra se da je ovo više od puke zabave.
Možda je riječ o dobrodošlici za dupine koji pristižu u uvalu.
U sigurnosti gomile,
tropski dupini mogu se opustiti.
Ali ne mogu se potpuno isključiti
jer bi se utopili.
Stoga gase samo jednu polovicu mozga,
jednim okom stalno gledajući pred sebe.
Spavaju plivajući na pola brzine.
Dok se stariji dupini odmaraju,
mlađi se igraju.
Dobacivanje morskim algama.
Izgleda jednostavno.
Ali ovo je iznenađujuće kompleksna igra.
Rukovanje stvarima,
imitiranje pokreta,
i najvažnije, međusobno razumijevanje,
vještina je koju svaki mladi dupin
mora svladati tijekom odrastanja.
BAHAMI SJEVERNI ATLANTIK
TEMPERATURA VODE 26 °C
U dobi od jedne godine,
atlantski pjegavi dupin već govori dupinski gotovo tečno.
Mnogo se može prenijeti gestama i dodirom.
Češanje peraje umiruje,
poput držanja za ruke.
Ali neke se poruke mogu prenijeti samo zvukom.
Mama ponavlja jedinstveni poziv.
Prepoznatljivi zvižduk.
Tako će je lakše pronaći u gužvi.
Kad ga nauči imitirati,
moći će je dozivati imenom.
Vrijeme je da isproba vlastiti zvižduk.
Poput djece,
dupini godinama uče komunicirati.
A jednom kad progovore…
više se ne gase.
No akustične vještine dupina uvelike nadilaze riječi.
Lokalni dobri dupini traže hranu na morskom dnu.
Ne izgleda da ima nečega.
Ali oni vide što mi ne vidimo.
Ispaljuju niz klikova visoke frekvencije.
Petsto u sekundi.
Zatim analiziraju odjeke
kako bi otkrili ribu koja se skriva u pijesku.
Eholokacija je izvanredno šesto čulo…
koje dupinima omogućava lov na najneočekivanijim mjestima.
JUŽNA KAROLINA SJEVERNI ATLANTIK
TEMPERATURA VODE 26 °C
Blatno ušće,
a plima se povlači.
U ovom trenutku bilo bi opasno zaputiti se u unutrašnjost.
Ali ovaj dupin zna da je ušće prepuno ribe.
Uz pomoć eholokacije,
orijentira se u muljevitoj vodi
i pronalazi svoj plijen.
Jedini je problem što se za oseke plijen skriva među grebenima kamenica.
Ako navali, mogla bi oderati svoju osjetljivu kožu.
Mora nekako izmamiti ribu u otvorene vode.
Nabijajući repom,
tjera je izvan skrovišta
i prema pješčanoj obali, gdje je može sigurno napasti.
Samo je nekolicina dupina naučila loviti na ovaj način.
A ova je metoda moguća samo nekoliko sati dnevno.
S dizanjem plime,
riba će se raspršiti.
Tad je potrebna nova strategija.
Udružuje snage s prijateljima.
Zajedno odlaze prema širim kanalima.
Zatim…
čekaju.
Dupini napadaju svako jato koje prođe pored njih,
stvarajući čeone valove koji bacaju ribu na obalu.
Koristeći eholokaciju i međusobnu koordinaciju,
stvaraju gozbu iz blata.
U oceanu, istančana osjetila dupina testirana su do krajnjih granica.
KANARI SJEVERNI ATLANTIK
TEMPERATURA VODE 21 °C
Izazov lova u bezdanu
stvorio je jednog od najneobičnijih dupina.
Bjelogrli dupini možda izgledaju neobično,
ali njihova izbočena čela skrivaju tajnu njihova uspjeha.
Odašilju zvučne snopove na stotine metara udaljenosti,
što je najsnažnija eholokacija među dupinima.
To omogućava ovim dupinima da love plove lignji udaljene više od 800 metara.
Ali mladunčad ne može držati dah dovoljno dugo da slijedi plove.
Stoga članovi obitelji naizmjence čuvaju mladunčad na površini.
Baka ima više od 50 godina,
ali i dalje proizvodi mlijeko kojim hrani mladunčad.
Ovi dupini žive i do 70 godina
i ostaju uz obitelj čitav život.
To su vjerojatno najdulje i najprivrženije životinjske veze.
Kad lovci izrone,
to je znak da su bili uspješni.
Moraju krenuti dalje.
Baka ima mentalnu kartu njihova oceanskog doma.
Osluškuje zvukove valova koji se razbijaju o obale otoka
i morskih struja koje obgrljuju ušća,
akustičnih orijentira koji pokazuju put.
Ali ponekad,
čak se i ovi izvrsni navigatori izgube.
Svake godine,
stotine dupina nasuče se na plažama diljem svijeta.
Najčešće bjelogrli dupini.
Dovoljno je da jedan ili dva skrenu s puta
i ostali članovi obitelji osjete dužnost da krenu za njima.
Njihovi pozivi u pomoć ponekad privuku stotine drugih.
Čini se da prirodne katastrofe, zagađenje bukom i zdravstveni problemi
igraju ulogu u nasukavanju.
Međutim, točni uzroci ovih događaja nisu rasvijetljeni.
Ljudi se trude održati nasukane dupine na životu
i pomoći im da se vrate u more.
Ljudi i dupini duboko su povezani.
Dijelimo težnju za uzbuđenjima kakva je rijetkost u drugih životinja.
I izražavamo se na načine koji nemaju očitu ulogu u preživljavanju.
No izgleda da ova igra ipak ima svrhu.
Proizvodi nalet hormona
koji stvara osjećaje samopouzdanja i radosti.
Zajednička igra pojačava te osjećaje…
te potiče suradnju i češće druženje s prijateljima.
Možda su zato dupini toliko druželjubivi.
Igraju se sa svojom vrstom.
S nama.
I s drugim životinjama.
Dupini su poznati po svojoj prijateljskoj naravi.
Ali imaju i tamniju stranu.
PATAGONIJA JUŽNI ATLANTIK
TEMPERATURA VODE 12 °C
Kad najopasniji oceanski grabežljivci krenu u lov, nitko nije siguran.
Južni glatki kitovi.
Teški do 80 tona.
Deset puta teži od orke.
Ali kad surađuju kao tim,
orke su gotovo nezaustavljive.
Glatki kitovi zaputili su se u plićak
kako bi onemogućili napad odozdo.
Ali orke ne odustaju lako.
Naizmjence se zabijaju u bokove kitova,
gdje ih najviše boli.
Kitovi uzvraćaju udarac.
No tek kad zvukovi borbe privuku još glatkih kitova,
orke se napokon povlače.
Zbog sposobnosti da nadjačaju tako golemi plijen
orke su zaradile nadimak „ubojice kitova”,
odnosno naziv „kitovi ubojice”.
Dupini nisu samo nemilosrdni lovci.
Mogu biti iznenađujuće agresivni jedni prema drugima.
BAHAMI SJEVERNI ATLANTIK
TEMPERATURA VODE 26 °C
Sa šest godina,
ovaj mladi pjegavi dupin
napokon je dobio prepoznatljive pjege.
Sve je manje vremena s mamom,
a više se vremena druži s prijateljima.
U mladosti ključno je izgraditi savezništva.
Dupini stvaraju brojnije i dublje odnose
od bilo koje druge životinje osim nas.
Kako sazrijeva, život će postajati sve kompliciraniji.
Zato će mu trebati što više prijatelja.
Zajednica dobrih dupina u Zapadnoj Australiji smatra se
najsofisticiranijim društvom dupina.
U ovom zaljevu živi ih dvije tisuće.
ZALJEV SHARK BAY INDIJSKI OCEAN
TEMPERATURA VODE 21 °C
Tijekom sezone parenja
poznanstva su važnija nego ikad.
Mužjaci koji se mogu udružiti
imaju više izgleda za osvajanje partnerice.
Ovaj trojac drži se istočne strane zaljeva.
Najbolji su prijatelji 20 godina.
Sinkronizirano plivanje pokazuje koliko su bliski.
Uvježbani pokreti impresioniraju suprotni spol.
Evo križanja.
Leptir.
Paralelni kontakt s repom.
Sinkronizirani zaroni.
Skokovi u paru.
Tango pokreti.
I obrnuti razmetljivi pijetao.
Što je rutina uigranija,
to su oni privlačniji.
Usprkos tome,
osvajanje ženke često traje danima.
A sad imaju konkurenciju.
Na zapadnoj strani formiraju se suparničke bande.
Trojac s istoka treba pojačanje.
Stoga su pozvali širi krug prijatelja.
Slabije bande inače se povuku.
Ali kad je odnos snaga podjednak,
može doći do ozbiljnih borbenih ozljeda.
Jedan sat poslije
bitka je završena.
Zahvaljujući odanosti i nepokolebljivoj suradnji,
prijatelji s istočne strane odnose pobjedu
i dobivaju priliku začeti novu generaciju dupina.
Inteligencija i suradnja
omogućuju dupinima snalaženje u oceanskom životu.
Ali njihov se dom brzo mijenja.
To stvara probleme čak i ovim prilagodljivim životinjama.
Mora postaju bučnija.
Toplija.
I zagađenija.
Umjesto algama,
mnogi se dupini igraju plastičnim vrećicama.
Više od 100 000 morskih sisavaca svake godine umre uslijed gutanja smeća.
A kemijska kontaminacija ugrožava njihov reproduktivni život.
No najveći je problem za dupine industrijski ribolov.
Iscrpljuje zalihe njihove hrane
i uzrokuje utapanje stotina tisuća dupina godišnje.
Međutim, čak i malim promjenama ponašanja možemo potaknuti bitne pozitivne učinke.
JUŽNA KAROLINA SJEVERNI ATLANTIK
TEMPERATURA VODE 17 °C
Koćarenjem kozica…
u mreži završe i druge životinje.
No ovi ribari ugradili su posebne otvore
kako bi veće životinje mogle pobjeći.
Lokalni dobri dupini naučili su tražiti koćarice
i služiti se otvorima za hvatanje ribe.
Ulazak u ove smrtonosne zamke opasan je manevar.
Ali ovi gladni dupini svejedno riskiraju.
Ribari ih toleriraju.
Njihov ulov ne pati.
Mnogo toga još moramo naučiti o dupinima.
Iako su neke vrste na rubu izumiranja,
još pronalazimo nove vrste.
MOCAJUBA RIJEKA TOCANTINS
TEMPERATURA VODE 28 °C
Dugo se smatralo da na svijetu postoji pet vrsta riječnih dupina.
Sad biolozi vjeruju da su otkrili šestu.
Smatra se da postoji samo oko 1000 araguajskih riječnih dupina.
Ali svaki dan
u ovom brazilskom gradiću
nekolicina njih dolazi se družiti.
Domaća djeca jedva ih čekaju.
Lako je razumjeti njihovu naklonost prema ovim čudesnim životinjama.
Ljudi i dupini možda žive u vrlo različitim svjetovima,
no naše su prirode u mnogočemu slične.
To je duboka povezanost koju treba očuvati
za buduće generacije.
Prijevod titlova: Filip Lažnjak